Нови Млетачко-турски рат избија 1570. године, а у историографији је познат и као „Кипарски рат“. Турци су покренули 60.000 војника, укључујући и артиљерију и коњицу, у освајање Кипра. Предводио их је Лала Мустафа-паша. Дана 2. јула 1570. године се Турци искрцавају код Лимасола и предузимају опсаду Никозије. Град је освојен 9. септембра. Убијено је 20.000 бранилаца, а све цркве и јавне установе су опљачкане. Поштеђене су жене и деца који су продати у робље. Неколико дана након пада Никозије, Керинеја се предаје без борбе. Значајнији отпор пружала је Фамагуста која је опседана од септембра 1570. до августа 1571. године. Падом Фамагусте Турци овладавају читавим острвом.